মো. ওসমান গনি : বছরের প্রতিদিনই দেশের কোনো না কোনো স্থানে প্রতি নিয়ত আগুন লাগার ঘটনা ঘটছে। এতে করে প্রতিদিন কোটি কোটি টাকার সম্পদ নষ্ট হচ্ছে। নিঃস্ব হয়ে যাচ্ছে দেশের ব্যবসায়ী লোকজন। সাথে সাথে ক্ষতি হচ্ছে ব্যবসার সাথে জড়িত লোকজন। আগুন লাগার কারণে একদিকে যেমন ব্যবসায়ী ক্ষতি হচ্ছে অপরদিকে কর্মজীবী লোকেরা হারাচ্ছে তাদের কর্ম। ফলে না খেয়ে না পড়ে অতি কষ্টে জীবন ধারণ করছে ঐ পরিবারের লোকজন। সাধারণত আমাদের অসতর্কতার কারণে প্রতিদিন এই অগ্নিকান্ডের ঘটনা ঘটছে। আমাদের অসতর্কতার কারণে আমরা যেমন হারাচ্ছি কোটি কোটি টাকা অপরদিকে রাষ্ট্রীয়ভাবেও ক্ষতি হচ্ছে কোটি কোটি টাকা। আমাদের দেশে দিন দিন বাড়ছে অগ্নিকান্ডের ঘটনা। বাড়ছে ক্ষয়ক্ষতি ও প্রাণহানি। এসব অগ্নি দুর্ঘটনার বেশিরভাগই ঘটছে বৈদ্যুতিক ত্রুটি থেকে।